ವಿದೇಶಾಂಗ ವ್ಯವಹಾರಗಳ ಸಚಿವಾಲಯ
`ನವದೆಹಲಿ ನಾಯಕರ ಘೋಷಣೆ’ಯನ್ನು ರಚಿಸುವ ಕೆಲಸವನ್ನು ಜಂಟಿಯಾಗಿ ಪ್ರಾರಂಭಿಸಿದ ಶೆರ್ಪಾಗಳು
ಕರ್ನಾಟಕದ ಹಂಪಿಯಲ್ಲಿ ನಡೆದ ನಾಲ್ಕು ದಿನಗಳ ಜಿ-20 ಶೆರ್ಪಾಗಳ ಸಭೆ ಮುಕ್ತಾಯ
ಭಾರತದ ʻಜಿ-20 ಶರ್ಪಾ ಶ್ರೀ ಅಮಿತಾಭ್ ಕಾಂತ್ ಅವರ ಅಧ್ಯಕ್ಷತೆಯಲ್ಲಿ ʻಜಿ-20 ಶರ್ಪಾಗಳ ಮೂರನೇ ಸಭೆ ಕರ್ನಾಟಕದ ಹಂಪಿಯಲ್ಲಿ ಇಂದು ಮುಕ್ತಾಯಗೊಂಡಿತು. ನವದೆಹಲಿ ನಾಯಕರ ಘೋಷಣೆಯನ್ನು ಜಂಟಿಯಾಗಿ ರಚಿಸಲು ʻಜಿ 20ʼ ಸದಸ್ಯರು, ಆಹ್ವಾನಿತ ದೇಶಗಳು, ವಿವಿಧ ಅಂತರರಾಷ್ಟ್ರೀಯ ಮತ್ತು ಪ್ರಾದೇಶಿಕ ಸಂಸ್ಥೆಗಳ 120 ಕ್ಕೂ ಹೆಚ್ಚು ಪ್ರತಿನಿಧಿಗಳು ಈ ಐತಿಹಾಸಿಕ ನಗರ ಮತ್ತು ʻಯುನೆಸ್ಕೋ ವಿಶ್ವ ಪರಂಪರೆಯ ತಾಣʼದಲ್ಲಿ ಸಮಾವೇಶಗೊಂಡಿದ್ದರು.
ಭಾರತೀಯ ಅಧ್ಯಕ್ಷತೆಯ ಮುಂದಾಳತ್ವದಲ್ಲಿ, ʻಜಿ 20ʼ ಸದಸ್ಯರು ಪರಿವರ್ತನಾತ್ಮಕ, ಕ್ರಿಯಾ ಆಧಾರಿತ ಉಪಕ್ರಮಗಳನ್ನು ಉತ್ತೇಜಿಸುವ ಉದ್ದೇಶದಿಂದ ಮೂರು ದಿನಗಳ ಸಮಾಲೋಚನೆಯಲ್ಲಿ ತೊಡಗಿಸಿಕೊಂಡರು. ಇಲ್ಲಿ ನಿರ್ಧರಿಸಲಾದ ಉಪಕ್ರಮಗಳು ಸಮಗ್ರ ಸ್ವರೂಪದವಾಗಿದ್ದು, ʻಒಂದು ಜಗತ್ತು, ಒಂದು ಕುಟುಂಬʼದ ಮನೋಭಾವವನ್ನು ಮೇಳೈಸಿಕೊಂಡಿವೆ. ಇಲ್ಲಿ ಕಾರ್ಯಕ್ರಮ ನಡೆದ ಎಲ್ಲಾ ದಿನಗಳಲ್ಲೂ ಶೆರ್ಪಾಗಳು ಮತ್ತು ನಿಯೋಗಗಳ ಮುಖ್ಯಸ್ಥರು ನಿರ್ಣಾಯಕ ಜಾಗತಿಕ ವಿಷಯಗಳ ಬಗ್ಗೆ ಪ್ರಗತಿಯನ್ನು ಮತ್ತಷ್ಟು ಮುಂದೆ ಕೊಂಡೊಯ್ಯುವ ನಿಟ್ಟಿನಲ್ಲಿ ಜಿ-20 ರಾಷ್ಟ್ರಗಳ ಸಾಮೂಹಿಕ ಸಂಕಲ್ಪವನ್ನು ಪ್ರತಿಬಿಂಬಿಸುವ ʻನಾಯಕರ ಘೋಷಣೆʼಯ ಕರಡಿನ ಮೇಲೆ ಪರಸ್ಪರ ಸಹಯೋಗದಿಂದ ಕೆಲಸ ಮಾಡಿದರು. ಸುಸ್ಥಿರ ಅಭಿವೃದ್ಧಿಗೆ ಆದ್ಯತೆ ನೀಡುವ ಮತ್ತು ಒತ್ತಡದ ಸವಾಲುಗಳನ್ನು ನಿಭಾಯಿಸುವ ಬದ್ಧತೆಯನ್ನು ಅವರು ಪ್ರತಿಬಿಂಬಿಸಿದರು. ಕರಡು ಪ್ರತಿಯು ಸುಸ್ಥಿರ ಅಭಿವೃದ್ಧಿ ಗುರಿಗಳು , ಹಸಿರು ಅಭಿವೃದ್ಧಿ, ʻಬಹುಪಕ್ಷೀಯ ಅಭಿವೃದ್ಧಿ ಬ್ಯಾಂಕ್ʼಗಳ  ಸುಧಾರಣೆ, ಡಿಜಿಟಲ್ ಸಾರ್ವಜನಿಕ ಮೂಲಸೌಕರ್ಯ, ಲಿಂಗ ಸಮಾನತೆ ಸೇರಿದಂತೆ ಆರು ಆದ್ಯತೆಗಳನ್ನು ಒಳಗೊಂಡಿದೆ. ವಿವಿಧ ಕಾರ್ಯಪಡೆಗಳಲ್ಲಿ ಹೊರಹೊಮ್ಮಿದ ಅಂಶಗಳನ್ನೂ ಇದು ಒಳಗೊಂಡಿದೆ.
ಅಭಿವೃದ್ಧಿಯ ಗುರಿಗಳಿಗೆ ಒತ್ತು ನೀಡುವ ಮೂಲಕ, ಅಭಿವೃದ್ಧಿ ಹೊಂದಿದ ಮತ್ತು ಉದಯೋನ್ಮುಖ ಆರ್ಥಿಕತೆಗಳನ್ನು ಒಂದೇ ವೇದಿಕೆಯಲ್ಲಿ ಒಟ್ಟುಗೂಡಿಸುವ ಅಭಿವೃದ್ಧಿ ವೇದಿಕೆಯಾಗಿ ʻಜಿ-20ʼಯ ಗುರುತು ಹಾಗೂ ನೀತಿಗಳನ್ನು ಸಂರಕ್ಷಿಸುವುದು ಭಾರತದ ಅಧ್ಯಕ್ಷತೆ ಉದ್ದೇಶವಾಗಿದೆ. ಪರಿಣಾಮವಾಗಿ, ಸೆಪ್ಟೆಂಬರ್ 2023ರಲ್ಲಿ ನಡೆಯಲಿರುವ ಶೃಂಗಸಭೆಯಲ್ಲಿ ಅನುಮೋದಿಸಲಾಗುವ ಸಮಗ್ರ, ಮಹತ್ವಾಕಾಂಕ್ಷೆಯ, ನಿರ್ಣಾಯಕ ಹಾಗೂ ಕ್ರಿಯಾ ಆಧಾರಿತ ʻನವದೆಹಲಿ ನಾಯಕರ ಘೋಷಣೆʼಯ ಕರಡನ್ನು ರಚಿಸುವ ಸ್ಪಷ್ಟ ಉದ್ದೇಶದಿಂದ ಸದಸ್ಯರು, ಆಹ್ವಾನಿತ ದೇಶಗಳು ಮತ್ತು ಅಂತರರಾಷ್ಟ್ರೀಯ ಸಂಸ್ಥೆಗಳ ಸಕ್ರಿಯ ಪಾಲ್ಗೊಳ್ಳುವಿಕೆಗೆ ಇಲ್ಲಿ ನಡೆದ ಚರ್ಚಾಗೋಷ್ಠಿಗಳು ಸಾಕ್ಷಿಯಾದವು.
ಗೌರವಾನ್ವಿತ ಪ್ರಧಾನಮಂತ್ರಿ ಶ್ರೀ ನರೇಂದ್ರ ಮೋದಿ ಅವರ ದೂರದೃಷ್ಟಿಯಿಂದ ಪ್ರೇರಣೆ ಪಡೆದು, ಒಳಗೊಳ್ಳುವಿಕೆಯ ಮಹತ್ವದ ಹೆಜ್ಜೆಯ ಭಾಗವಾಗಿ, ಭಾರತದ ಅಧ್ಯಕ್ಷತೆಯಲ್ಲಿ ʻಜಿ-20ʼ ಒಕ್ಕೂಟಕ್ಕೆ ಆಫ್ರಿಕನ್ ಯೂನಿನ್ ಸದಸ್ಯತ್ವವನ್ನು ಪ್ರಸ್ತಾಪಿಸಲಾಗಿದೆ. 55 ರಾಷ್ಟ್ರಗಳನ್ನು ಒಳಗೊಂಡ ಆಫ್ರಿಕನ್ ಯೂನಿಯನ್ ಅನ್ನು ಸೇರ್ಪಡೆಗೊಳಿಸಿದ್ದೇ ಆದರೆ, ಜಿ 20 ವೇದಿಕೆಯಲ್ಲಿ ಉದಯೋನ್ಮುಖ ದೇಶಗಳು ಮತ್ತು ಜಾಗತಿಕ ದಕ್ಷಿಣದ ಧ್ವನಿಗಳನ್ನು ಮತ್ತಷ್ಟು ಬಲಗೊಳ್ಳುತ್ತವೆ.
ʻಜಿ-20ʼ ಕಾರ್ಯಸೂಚಿಯನ್ನು ಮುಂದಕ್ಕೆ ಕೊಂಡೊಯ್ಯಲು ಹಾಗೂ ಪರಸ್ಪರ ಹಂಚಿಕೊಂಡ ಸಮಾನ ಕಾಳಜಿಗಳ ಬಗ್ಗೆ ಸಹಕಾರ ಮತ್ತು ತಿಳುವಳಿಕೆಯನ್ನು ಆಳಗೊಳಿಸಲು ʻಜಿ-20 ಶೆರ್ಪಾʼಗಳು ಅನೌಪಚಾರಿಕ ʻಸೋಫಾ ಸಮಾಲೋಚನೆʼಯಲ್ಲಿ ತೊಡಗಿಸಿಕೊಂಡರು. ಭಾರತವು ಮೂರು ದಿನಗಳ ಅವಧಿಯಲ್ಲಿ ಹಲವಾರು ನಿಯೋಗಗಳೊಂದಿಗೆ ಫಲಪ್ರದ ದ್ವಿಪಕ್ಷೀಯ ಚರ್ಚೆಗಳನ್ನು ನಡೆಸಿತು.
"ಈ ಜಿ-20 ಶೆರ್ಪಾಗಳ ಸಭೆಯಲ್ಲಿ ದಾಖಲೆಯ ಭಾಗವಹಿಸುವಿಕೆ ಕಂಡುಬಂದಿದೆ. ಎಲ್ಲರೂ ಕರಡು ನಾಯಕರ ಘೋಷಣೆಯನ್ನು ಸಹ-ರಚಿಸಲು ಸಕಾರಾತ್ಮಕ, ಪರಿಣಾಮಕಾರಿ ಮತ್ತು ರಚನಾತ್ಮಕ ಚರ್ಚೆಗಳಲ್ಲಿ ತೊಡಗಿಸಿಕೊಂಡಿದ್ದಾರೆ," ಎಂದು ಮೂರು ದಿನಗಳ ಚರ್ಚೆಗಳ ಕೊನೆಯಲ್ಲಿ ಮಾಧ್ಯಮಗಳನ್ನುದ್ದೇಶಿಸಿ ಮಾತನಾಡಿದ ʻಜಿ-20 ಶರ್ಪಾ ಶ್ರೀ ಅಮಿತಾಭ್ ಕಾಂತ್ ಹೇಳಿದರು. ನಾವು 'ರಾಜತಾಂತ್ರಿಕತೆ ಮತ್ತು ಸಂವಾದಗಳ ಯುಗ'ದಲ್ಲಿದ್ದೇವೆ ಮತ್ತು ಭಾರತದ ಅಧ್ಯಕ್ಷತೆಯಲ್ಲಿ ಆದ್ಯತೆ ನೀಡಲಾದ ಫಲಿತಾಂಶಗಳನ್ನು ಸಾಧಿಸಲು ನಾವು ಶ್ರಮಿಸಬೇಕು ಎಂದು ಅವರು ಕರೆ ನೀಡಿದರು.
ಅಭಿವೃದ್ಧಿ ಮತ್ತು ಬೆಳವಣಿಗೆ, ಹವಾಮಾನ ಬದಲಾವಣೆ, ʻಸುಸ್ಥಿರ ಅಭಿವೃದ್ಧಿಗಾಗಿ ಜೀವನಶೈಲಿ’ ಮುಂತಾದವುಗಳ ಮೇಲೆ ಗಮನ ಕೇಂದ್ರೀಕರಿಸಿ ಜಾಗತಿಕ ಸವಾಲುಗಳನ್ನು ಎದುರಿಸಲು ಒಟ್ಟಾಗಿ ಕೆಲಸ ಮಾಡುವುದನ್ನು ಮುಂದುವರಿಸುವ ಬದ್ಧತೆಯನ್ನು `ಜಿ-20’ ಪುನರುಚ್ಚರಿಸಿತು. ಸೆಪ್ಟೆಂಬರ್ ಆರಂಭದಲ್ಲಿ ನಿಗದಿಯಾಗಿರುವ 4ನೇ ಶೆರ್ಪಾ ಸಭೆಗೆ ಮುಂಚಿತವಾಗಿ ಹಲವಾರು ಅಂತರ-ಅಧಿವೇಶನ ಸಭೆಗಳು ನಡೆಯಲಿವೆ, ನಂತರ ನಾಯಕರ ಶೃಂಗಸಭೆ ನಡೆಯಲಿದೆ.
ಪ್ರತಿನಿಧಿಗಳು ಹಂಪಿಯ ಐತಿಹಾಸಿಕ ಸ್ಥಳಗಳು ಮತ್ತು ಸ್ಮಾರಕಗಳಾದ ವಿಜಯ ವಿಠ್ಠಲ ದೇವಸ್ಥಾನ, ಯಡೂರು ಬಸವಣ್ಣ ಆವರಣ ಮತ್ತು ವಿರೂಪಾಕ್ಷ ದೇವಾಲಯ, ರಾಯಾಸ್, ಹಂಪಿ ವಸ್ತುಸಂಗ್ರಹಾಲಯಕ್ಕೆ ಭೇಟಿ ನೀಡಿದರು. ಜೊತೆಗೆ, ಸ್ಥಳೀಯ ಕುಶಲಕರ್ಮಿಗಳು ಕೈಚಳಕದಲ್ಲಿ ಅರಳಿದ ಕರಕುಶಲ ವಸ್ತುಗಳನ್ನು ನೋಡಿ ಕಣ್ತುಂಬಿಕೊಂಡರು. ಪ್ರತಿನಿಧಿಗಳು ಬೃಹತ್ ತುಂಗಭದ್ರಾ ನದಿಯಲ್ಲಿ ತೆಪ್ಪ ಸವಾರಿಯನ್ನು ಆನಂದಿಸಿದ್ದಲ್ಲದೆ ಯೋಗ ಕಾರ್ಯಕ್ರಮದಲ್ಲೂ ಭಾಗಿಯಾದರು.
ಶೆರ್ಪಾ ಶ್ರೀ ಅಮಿತಾಭ್ ಕಾಂತ್ ಅವರು ಶೆರ್ಪಾಗಳು, ನಿಯೋಗಗಳ ಮುಖ್ಯಸ್ಥರು ಮತ್ತು ಪ್ರತಿನಿಧಿಗಳಿಗೆ ಅವರ ಸಮರ್ಪಣೆ ಮತ್ತು ಬದ್ಧತೆಗಾಗಿ ಮತ್ತು ಈ ಸಭೆಯಲ್ಲಿ ಭಾಗವಹಿಸಲು ಭಾರತಕ್ಕೆ ಪ್ರಯಾಣಿಸಿದ್ದಕ್ಕಾಗಿ ಹೃತ್ಪೂರ್ವಕ ಧನ್ಯವಾದಗಳನ್ನು ಅರ್ಪಿಸಿದರು. ರಾಜ್ಯ ಸರ್ಕಾರ, ಭಾರತೀಯ ಪುರಾತತ್ವ ಸರ್ವೇಕ್ಷಣಾ ಇಲಾಖೆ ಮತ್ತು ಕೇಂದ್ರ ಸರ್ಕಾರವು ಹಂಪಿಯ ಮೂಲಸೌಕರ್ಯಗಳನ್ನು ಭಾರಿ ಮಟ್ಟದಲ್ಲಿ ಉನ್ನತೀಕರಿಸುವ ನಿಟ್ಟಿನಲ್ಲಿ ಕೆಲಸ ಮಾಡಿದೆ ಎಂದ ಅವರು, ಪ್ರವಾಸದ ಸಮಯದಲ್ಲಿ ಹಂಪಿಯನ್ನು ಅನುಭವವನ್ನು ಸವಿಯಲು ಶ್ಲಾಘನೀಯ ಬೆಂಬಲ ನೀಡಿದ್ದಕ್ಕಾಗಿ ಮತ್ತು ಅದ್ಭುತ ವ್ಯವಸ್ಥೆಗಳನ್ನು ಮಾಡಿದ್ದಕ್ಕಾಗಿ ಕರ್ನಾಟಕ ರಾಜ್ಯ ಸರ್ಕಾರ ಮತ್ತು ಭಾರತೀಯ ಪುರಾತತ್ವ ಸರ್ವೇಕ್ಷಣಾ ಇಲಾಖೆ ಬಗ್ಗೆ ಮೆಚ್ಚುಗೆ ವ್ಯಕ್ತಪಡಿಸಿದರು.